Nico van Gijsen: Saambly finansieel sleg vir vroue | Netwerk24
Deur Nico van Gijsen, Raad met jou Rande 25 Augustus 2019 00:05
Ek het vanjaar ’n paar navrae gehad van vroue in saambly-verhoudings. Dit is veral ouer vroue wat betrokke is in verhoudings hetsy ná ’n egskeiding of dood, wat hulle in ’n situasie bevind met min sekerheid oor hul finansiële toekoms.
Verlede week vra so ’n bekommerde leser of sy met haar saambly-maat ’n ooreenkoms kan aangaan en met dien verstande dat hy ’n testament daarvolgens opstel wat bindend sal wees om vir haar voorsiening te maak as hy sterf.
Laat ek dit kortliks puntsgewys probeer antwoord.
Vroue in saambly-verhoudings trek maar aan die kortste ent. Ek weet dit, want ek sien dit. Daar is geen werklike wetgewing wat hulle beskerm nie.
Jy kan met hom gesels oor die opstel van sy testament en wat aan jou bemaak word. Geen fout daarmee nie.
Maar daar is geen sekerheid vir jou nie. Hy kan môre ’n nuwe testament opstel. Hy hoef jou nie eens in te lig nie.
En enige ooreenkoms tussen julle wat daarop gerig is om sy vryheid om sy testament te verander te beperk, is uit die staanspoor nietig. Dit kan nie gedoen word nie. Dit is ongeldig, al probeer jy.
My voorstel, as jy sekerheid wil hê, is om te trou. Die huwelik skep ’n wedersydse verpligting op onderhoud. Tot by dood. Ná dood, as daar nie genoeg voorsiening gemaak is in sy testament nie, kan jy jou beroep op die Wet op Onderhoud van Langslewende Gades (Wet 27 van 1990).
As jy in ’n saambly-verhouding is, so voel ons howe, het jy gekies om nie die beskerming van die wet te hê nie en is jy op jou eie.
’n Eis ingevolge dié wet word ewe belangrik geag as ’n eis om die onderhoud van ’n minderjarige kind en dit kry voorkeur bo enige testamentêre bemaking. As jy in ’n saambly-verhouding is, so voel ons howe, het jy gekies om nie die beskerming van die wet te hê nie en is jy op jou eie.
Ter volledigheid moet ek dalk net hier noem dat ingevolge huidige regspraak het ’n party in ’n saambly-verhouding tussen mense van dieselfde geslag wel toegang tot die wet. Maar of dit nog geld noudat mense van dieselfde geslag kan trou, is te bevraagteken.
Terug by die punt. As julle om die een of ander rede nie wil trou nie, kan julle ’n burgerlike verbintenis aangaan. Dit gee partye dieselfde regte en verpligtinge teenoor mekaar as ’n huwelik.
’n Saambly-verhouding bied geen finansiële beskerming vir enigeen in die verhouding nie, maar dis gewoonlik vroue wat die slegste daaraan toe is. Foto: Unsplash
Of, as jy wil, kan julle ’n saambly-ooreenkoms opstel, waarin julle die regte en verpligtinge kontraktueel uiteensit. Julle kan iets soortgelyks aan die aanwas-bedeling in so ’n ooreenkoms uiteensit, sodat jul albei se batewaardes aangeteken word by die aangaan van die ooreenkoms.
Wanneer die verhouding beëindig word, word die verskil in die twee boedels gelyk verdeel. Maar, regtig, voordat jy al hierdie moeite doen, hoekom dan nie maar net trou nie?
Maar wat nou as, soos in die geval van ons leser hierbo, die man se bates meestal in ’n trust is? En sy familie, wat trustees is, is klaar nie op goeie voet met haar nie. Hulle gaan hulle nie oor haar ontferm nie en sy is in elk geval nie ’n begunstigde nie.
Dan moet julle kyk na genoegsame lewensversekering. Dit bring sekerheid, want dood gaan hy dood en solank as wat die premies betaal is, sal die polis uitbetaal.
Dit kan julle wel kontraktueel vasmaak, sodat hy verplig is om die premiebetaling vol te hou. Die polis sal ook vrygestel wees van boedelbelasting, al is julle nie getroud nie.
Meer oor: Nico Van Gijsen | Lewensversekering | Vroue En Geld | Aanwasbedeling | Trusts | Saambly | Testament | Verhoudings | Boedelbeplanning | Trou